KIRJALLINEN KYSYMYS E-1969/98

esittäjä(t): Iñigo Méndez de Vigo (PPE) komissiolle

(30. kesäkuuta 1998)

Aihe: Henkilöiden vapaa liikkuvuus Schengen-alueella

Schengenin sopimus koskee yhtä Euroopan yhdentymisen suurista haasteista: henkilöiden vapaata liikkuvuutta yhteisön alueella. Eräs sopimuksen tavoitteista on poistaa tulli- ja poliisivalvonta allekirjoittajavaltioiden välisiltä yhteisön sisärajoilta, tämän kuitenkaan vaikuttamatta yleiseen järjestykseen ja kansalliseen turvallisuuteen. Sitä varten vahvistetaan ulkorajojen valvontaa.

Mitä mieltä komissio on lentoyhtiö Sabenan noudattamasta menettelystä pyytää maihinnousukortin antamisen yhteydessä matkustajalta kansallista, henkilöllisyyden todistavaa asiakirjaa ja tarkistaa sen voimassaolo?

Komission jäsenen Mario Montinkomission puolesta antama vastaus

(5. lokakuuta 1998)

Henkilöihin kohdistuvien tarkastusten poistaminen sisäisillä rajoilla - myös yhteisön sisäisillä lennoilla matkustavien osalta - on yhteisön perustavoite (EY:n perustamissopimuksen 7 a artikla), jota ei valitettavasti ole vielä saavutettu. Tämä selittää, miksi yhteisön voimassa olevan lainsäädännön mukaisesti yhteisön sisärajoja ylittävät henkilöt voivat edelleen joutua rajatarkastuksiin. Tavoite on toistaiseksi saavutettu vain osittain muutamien jäsenvaltioiden välillä tehtyjen kansainvälisten sopimusten kuten Schengenin sopimuksen kautta.

Jotta tämä tavoite saavutettaisiin koko yhteisön alueella, komissio antoi heinäkuussa 1995 kolme direktiiviehdotusta (ehdotus neuvoston direktiiviksi henkilöihin kohdistuvien tarkastusten poistamisesta sisäisillä rajoilla(1); ehdotus neuvoston direktiiviksi kolmansien maiden kansalaisten oikeudesta matkustaa yhteisön alueella(2); ehdotus Euroopan parlamentin ja neuvoston direktiiviksi jäsenvaltioiden työntekijöiden ja heidän perheidensä liikkumista ja oleskelua yhteisön alueella koskevien rajoitusten poistamisesta annetun direktiivin 68/360/ETY ja sijoittautumiseen ja palvelujen tarjoamiseen liittyvää jäsenvaltioiden kansalaisten liikkumista ja oleskelua yhteisön alueella koskevien rajoitusten poistamisesta annetun direktiivin 73/148/ETY muuttamisesta(3)). Ensimmäisessä ehdotuksessa todetaan, että henkilöihin kohdistuvien tarkastusten poistaminen koskee myös yhteisön sisäisillä lennoilla matkustavia ja että tarkastusten poistaminen ei kohdistu ainoastaan viranomaisten suorittamiin tarkastuksiin vaan myös muihin tarkastuksiin, joita jäsenvaltioiden kansallisen lainsäädännön mukaisesti suorittavat esimerkiksi kuljetusliikkeet.

On syytä korostaa, että sisäisillä rajoilla suoritettavien tarkastusten poistaminen koskee ainoastaan "rajatarkastuksia", eli tarkastuksia, jotka suoritetaan sisäisen rajan ylityksen yhteydessä. Kuljetusliikkeiden suorittamilla tarkastuksilla taas voi olla kolme eri tavoitetta. Ensinnäkin kuljetusliikkeet voivat suorittaa tarkastuksia ennen alukseen siirtymistä, jotta ne välttäisivät matkan kohteena olevan jäsenvaltion lainsäädännön mukaiset seuraamukset, jotka on säädetty kuljetusliikkeille, jotka tuovat niiden alueelle ulkomaalaisia, joilla ei ole niiden alueelle pääsyyn vaadittavia asiakirjoja (henkilöllisyystodistus tai passi, johon on tarvittaessa liitetty viisumi). On selvää, että kotimaan lentojen matkustajat eivät ole näiden tarkastusten kohteena ja että näitä tarkastuksia on sen vuoksi pidettävä "rajatarkastuksina". Toiseksi alukseen nousun yhteydessä suoritettavilla tarkastuksilla voidaan pyrkiä varmistamaan ihmisten ja omaisuuden turvallisuus kuljetuksen aikana. Lopuksi tarkastukset voivat liittyä kuljetussopimukseen tai niillä voidaan pyrkiä tarkastamaan henkilökohtaisten lippujen käyttö. Kuljetusliikkeet harjoittavat tai voivat harjoittaa kahta viimeksi mainittua tarkastustyyppiä myös kotimaan lennoilla. Nämä tarkastukset eivät siten ole "rajatarkastuksia", eikä niitä myöskään pitäisi poistaa alueella, jolla ei ole sisäisiä rajoja. Toistaiseksi kuljetusliikkeiden suorittamat "rajatarkastukset" eivät kuitenkaan ole ristiriidassa nykyisen yhteisön lainsäädännön kanssa.

Amsterdamin sopimuksen voimaantuloon asti Schengenin sopimus ei ole osa yhteisön tai unionin lainsäädäntöä, eikä komissio näin ollen voi tässä vaiheessa ilmaista mielipidettään sen tulkinnasta tai soveltamisesta, paitsi silloin kun Schengenin sopimuksen määräykset tai niiden soveltaminen ovat ristiriidassa yhteisön lainsäädännön kanssa.

(1) EYVL C 289, 31.10.1995.

(2) EYVL C 306, 17.11.1995.

(3) EYVL C 307, 18.11.1995.